—

V Agende OSN 2030 sa predkladá 17 cieľov udržateľného rozvoja, ktoré sa EÚ zaviazala dosiahnuť do roku 2030. EHSV žiada, aby sa v záujme vykonávania Agendy OSN 2030, ktoré je zaručené ambicióznym rozpočtom EÚ, zaviedla zastrešujúca stratégia EÚ pre udržateľný rozvoj do roku 2050, a je presvedčený, že k tomu prispeje vykonávanie Európskeho piliera sociálnych práv (17). — Nová európska stratégia pre jednotný trh a priemyselnú politiku zameraná na vytvorenie modelu udržateľného sociálneho trhového hospodárstva musí zabezpečiť, aby bola Európa lídrom v oblasti technológií, inovácií a udržateľnosti, a to: — oživením, reformou a dobudovaním jednotného trhu prostredníctvom preskúmania dôležitých smerníc s cieľom poskytnúť priaznivé podmienky pre podniky, MSP a rôzne iné druhy podnikov (ako sú napríklad nové hospodárske modely a sociálne hospodárstvo), ako aj pre inovácie a rozvoj zručností. To zahŕňa preskúmanie systémov mobility a ďalších cezhraničných príležitostí, a najmä jednotného trhu so službami, — vzhľadom na čoraz významnejšiu úlohu sociálneho hospodárstva pri podpore inkluzívneho a udržateľného hospodárskeho rozvoja, ako aj sociálneho rozmeru EÚ sa EHSV domnieva, že dôležitým cieľom, ktorému treba venovať pozornosť v pracovnom programe Komisie, je priaznivé prostredie pre sociálne hospodárstvo, ktoré by bolo náležite financované z prostriedkov EÚ (18), — vytvorením rámcových podmienok pre skutočnú digitálnu transformáciu a digitálny jednotný trh s cieľom opätovne získať globálnu udržateľnú konkurencieschopnosť a zaistiť udržateľný rast a pracovné miesta a zároveň rozvíjať európsku víziu v oblastiach, ako je rozvoj etickej umelej inteligencie a robotiky. Na to, aby sa Európa stala najdynamickejším digitálnym regiónom na svete, potrebuje celkovú zmenu, pričom by sa zohľadnili príležitosti vyplývajúce z nových technológií, ktoré menia spoločnosť, ako je napríklad technológia blockchainu, globálna povaha digitálneho hospodárstva a jeho obchodná integrácia do globálnych hodnotových reťazcov (19), so zámerom poskytnúť priaznivé prostredie pre inováciu, podnikanie, vytvorenie vysoko kvalitných, dobre platených a produktívnych pracovných miest, ktoré berú ohľad na životné prostredie, ako aj reálnu ekonomiku, z ktorej majú prospech všetci (20). Osobitná pozornosť by sa mala venovať získavaniu digitálnych zručností v súvislosti s ďalšou podporou oblasti STEM a učňovskej prípravy. Vzdelávacie systémy by sa mali podľa potreby reformovať tak, aby boli okrem iného vhodné na účely v digitálnej oblasti, a mali by sa zlepšiť investície do vzdelávacích systémov (21), — pokračovaním v podpore transformácie európskeho trhu práce pri súčasnom zabezpečení jeho riadneho fungovania, spravodlivosti a bezpečnosti (22). EHSV odporúča prijať opatrenia s cieľom zabezpečiť, aby boli všetci pracovníci v EÚ vrátane tých, ktorí využívajú nové formy práce, chránení právnymi predpismi v oblasti bezpečnosti a ochrany zdravia pri práci vo všetkých aspektoch súvisiacich s ich zamestnaním (23) a aby mali prospech z najlepších technológií na posilnenie ochrany zdravia a bezpečnosti na pracovisku a predchádzanie úrazom, pri riadnom zohľadnení vplyvu, ktorý to môže mať na súkromie a kontrolu výkonnosti (24), — zabezpečením práva na celoživotné vzdelávanie pre každého, ktoré by malo byť súčasťou programu EÚ s osobitným dôrazom na získavanie digitálnych zručností. Vnútroštátne systémy vzdelávania, odbornej prípravy a učňovského vzdelávania by sa mali ďalej rozvíjať so zameraním na oblasti STEM (veda, technológia, inžinierstvo a matematika) a duálne systémy. Povedie to k lepšiemu prispôsobeniu sa potrebám trhu a umožní ľuďom získavať zručnosti, rekvalifikovať sa a zvyšovať svoju kvalifikáciu s cieľom zmierniť následky digitálnej revolúcie, zmeny klímy a spoločenského a demografického vývoja (25), — navrhnutím uceleného súboru makroekonomických, priemyselných, odvetvových a pracovných politík na zabezpečenie ekologizácie európskeho hospodárstva (26). Cieľom je zlepšiť fungovanie celého dodávateľského reťazca, vytvárať dôstojné pracovné miesta v celom reťazci a prinášať pracovné príležitosti v širokom meradle. To by malo zahŕňať využitie potenciálu na vytváranie a podporu kvalitných ekologických a produktívnych pracovných miest prostredníctvom programu ekologického a udržateľného rastu a vykonávaním iniciatív, ktoré spoločnostiam, najmä MSP, umožnia začleniť ciele udržateľného rozvoja do svojej obchodnej stratégie. — Európsky semester ako rámec správy ekonomických záležitostí EÚ venuje určitú pozornosť otázkam zamestnanosti a sociálnej výkonnosti, ale dostatočne nezohľadňuje nebezpečenstvo, ktoré predstavuje zmena klímy, ani pokrok EÚ pri dosahovaní cieľov Parížskej dohody, ako sa uvádza v ročnom prieskume rastu na rok 2019. EHSV preto žiada, aby sa stratégia udržateľného rozvoja EÚ do roku 2050 zameraná na budúcnosť zakotvila do cyklu udržateľného rozvoja založeného na merateľných a doplnkových sociálnych, hospodárskych a environmentálnych ukazovateľoch a cieľoch (27) so zámerom navrhnúť skutočne udržateľné reformy. — Sociálny prehľad sa ukázal ako užitočný nástroj, ktorý však možno zlepšiť. Štrnásť indikátorov a subindikátorov prehľadu (z celkového počtu 35) by malo podliehať nepretržitej revízii so zapojením sociálnych partnerov a organizácií občianskej spoločnosti, s cieľom prispôsobiť ich politickým cieľom a meniacej sa sociálno-hospodárskej situácii v Európe.